REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

Broj: 06-2/200-15

1. novembar 2015. godine

B e o g r a d

**Z A P I S N I K**

**SA 30. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 19. MAJA 2015. GODINE**

 Sednica je počela u 11.30 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Milanka Jevtović Vukojičić, Zlata Ćerić, Slobodan Perić, Dubravka Filipovski, Vladica Dimitrov, Ljibuška Lakatoš, Aida Ćorović, Biljana Hasanović Korać, Olena Papuga, Elvira Kovač, članovi Odbora.

 Sednici nisu prisustvovali članovi Odbora: Biljana Ilić Stošić, Suzana Šarac, Stefana Miladinović, Vera Paunović i Sulejman Ugljanin.

 Sednici su prisustvovali zamenici članova Odbora: Nevenka Milošević i Miletić Mihajlović.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

 1. Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu (br. 02-861/15 od 30. marta 2015. godine)

 2. Razno.

 Članovi Odbora su jednoglasno PRIHVATILI predloženi Dnevni red.

 Pre prelaska na rad po utvrđenom Dnevnom redu, predsednik Odbora je stavio na glasanje zapisnike sa 18. i 19. sednice Odbora. Odbor je jednoglasno usvojio zapisnike sa 18. i 19. sednice Odbora.

 **PRVA TAČKA DNEVNOG REDA**: Razmatranje Izveštaja o sprovođenju Zakona o slobodnom pristupu informacijama od javnog značaja i Zakona o zaštiti podataka o ličnosti za 2014. godinu

 **Predsednik Odbora** je pozdravio prisutnog gospodina Rodoljuba Šabića, poverenika za informacije od javnog značaja i zaštitu podataka o ličnosti i generalnog sekretara Poverenika gospodina Marinka Radića. Naglasio je da smo u skladu sa Zakonom i Poslovnikom Skupštine Izveštaj poverenika dobili u zakonom predviđenom roku. Zatim je dao reč gospodinu Rodoljubu Šabiću, kako bi u kraćim crtama dao napomene vezano za Izveštaj Poverenika za 2014. godinu.

 **Rodoljub Šabić** je istakao da je Izveštaj Poverenika dostavljen u Zakonom predviđenom roku, što znači da su poslanici koji su imali interesovanja imali na raspolaganju dva meseca da se upoznaju sa sadržinom Izveštaja. Skrenuo je pažnju na stvari koje on smatra najrelevantnijim u dve oblasti koje štiti. Prva karakteristika tog Izveštaja je dijametralno suprotna ocena o stanju u dve oblasti. Postoji oblast slobode pristupa informacijama, koja govori da u njoj problema naravno još uvek ima. Najbolji pokazatelj za to je zabrinjavajuće veliki broj žalbi koje Poverenik prima. Prošle godine taj broj je bio skoro 4000 i to je cifra koja Poverenika svrstava u red poverenika koji primaju najviše žalbi u globalnim razmerama i to u konkurenciji zemalja koje imaju neuporedivo više stanovnika. Glavni problem je što i u toj oblasti u kojoj evidentno imamo uzlaznu putanju pozitivnih kretanja, ipak neki problemi koji su odavno uočeni i na koje je godinama ukazivao i gde je po pravilu dobijao podršku Odbora i Skupštine, i dalje postoje. Pre svega mora se smanjiti taj veliki broj žalbi. Najbolji podatak da se u oblasti slobode pristupa informacijama dešava nešto dobro je upravo da broj žalbi počne opadati. Postoje dve stvari koje s tim u vezi možemo uraditi. Jedna je vezana za nefunkcionisanje mehanizma koji je važan u primeni bilo kog zakona, a to je odgovornost za kršenje zakona. Naglasio je da nadležno ministarstvo u prošloj, kao i u prethodne dve godine, nije pokrenulo niti jedan prekršajni postupak protiv prekršioca zakona. Počinjeno je hiljade prekršaja. Poverenik nema, za razliku od nekih svojih evropskih kolega, ovlašćenja da vodi i pokreće postupak prema prekršiocima, te godinama šaljemo poruku prekršiocima da to mogu nesmetano raditi. Naglasio je da ne postoji problem sa statistikom kada je u pitanju institucija Poverenika. Prošlogodišnji izveštaj pokazuje da je procenat uspešnih intervencija preko 93%. To je rezultat koji bi smatrali odličnim i kolege u starijim demokratijama, ali u tom malom procentu neizvršenih ostaje nešto što ukazuje da ne funkcionišu mehanizmi koji bi to trebalo da obezbede. Vlada bi morala da obezbedi izvršenje rešenja Poverenika. Konstatovao je da ne samo aktuelna već i sve prethodne Vlade, to nisu radile. To je problem koji se mora apsolvirati na efikasniji način. Skrenuo je pažnju na jednu bizarnu stvar: izmenama zakona pre nekoliko godina Skupština je pokušala da učini taj mehanizam prinudnog izvršenja efikasnijim, pa je Povereniku dato ovlašćenje da izriče penale u vidu novčanih kazni. Međutim te penale Poverenik izriče obvezniku, dakle organu vlasti ili preduzeću, a ne funkcioneru koji rukovodi i to ne obezbeđuje pravu zaštitu. Sve kazne koje se plaćaju javnim novcem, a ne iz svog džepa, plaćaju se relativno lako, a ne proizvode željeni efekat. Svi ti problemi su bili obuhvaćeni u jednom od predloga izmena i dopuna Zakona koji je artikulisan još pre tri godine i koji je bio u Skupštini. Prilikom promene vlasti predlog je povučen iz procedure, ali se nikada nije vratio i ponovo je sugerisao da se mora otvoriti to pitanje izmene i dopune Zakona. Ukazao je da najveći procenat od ukupnog broja žalbi koje Poverenik dobija nije zbog npr. veće zaštite privatnosti ili što je neko proglasio tajnom, već ignorisanje Zakona. Kako nema prekršajne odgovornosti to ignorisanje se često javlja. Nakon žalbi i Poverenikovog prava da zatraži izjašnjenje, organ prihvati da da prethodno uskraćenu informaciju i time se samo maltretiraju građani i stvara se loša slika o transparentnosti uprave, što rezultira velikim brojem žalbenih postupaka, koji su očigledno nepotrebni. Efekat se može postići pogotovo ako se insistira na obavezi objavljivanja informatora o radu. Ogroman broj žalbi Poverenik dobija zbog toga što neko ne može dobiti informaciju koju bi po našem Zakonu i po uputstvu koje je Poverenik doneo u skladu sa zakonom, trebalo da se nađe on line, na internetu. Istakao je dobar primer sajta Narodne skupštine gde se može naći puno informacija. Smatra da svaki organ može uz malo truda da obezbedi sadržajni sajt što bi bitno smanjilo broj žalbi.

 U pogledu zaštite podataka ukazao je na zabrinjavajuće stanje i propuste koji se ne mogu razumeti. Statistika pokazuje veliki porast aktivnosti Poverenika. Dobro je što je 2014. godine Vlada stvorila uslove da Poverenik konačno dobije prostor za rad. Čitavu deceniju pre toga, Poverenik je radio u neadekvatnim uslovima. Ukazao je da je broj problema u oblasti zaštite podataka drastično porastao i da će sasvim sigurno biti još veći. Činjenica da problema naizgled nema je posledica toga da se malo zna o standardima. To je relativno nova stvar, ali smo već bili u prilici da se susretnemo sa raznim povredama prava, pre svega o krađi identiteta. Istakao je da je uvođenje demokratskog evropskog standarda za zaštitu podataka o ličnosti za jednu tranzicionu državu ozbiljan državni zadatak. Nemoguće je da taj problem reši jedna institucija, tj. očekivati da samo Poverenik taj problem reši. To je ozbiljan državni zadatak koji podrazumeva strateški pristup. Definisati strategije na državnom nivou, a potom u akcionom planu definisati nosioca aktivnosti, pre svega sva ministarstva, a potom i čitav niz drugih organa i na kraju Narodnu skupštinu. Potrebno je definisati zadatke, izvršioce i rokove i pristupiti tom poslu. Istakao je dobar primer Slovenije koja je menjala školski program kako bi se deca već u osnovnoj školi upoznala sa pojmom zaštite podataka na pravi način. Ukazao je kako je još pre pet godina na incijativu Poverenika tadašnja Vlada usvojila Strategiju zaštite podataka o ličnosti i jedina promena koju je Vlada učinila je pomeranje roka za donošenje Akcionog plana za realizaciju Strategije sa mesec dana na tri meseca, no i nakon pet godina to nije učinjeno. Strategija je sada u dobroj meri zastarela. Ukazao je i na to da naš Zakon o zaštiti podataka o ličnosti predviđa posebnu zaštitu naročito osetljivih podataka i obavezu Vlade da uredbom u roku od šest meseci uredi mere posebne zaštite i arhiviranja tih naročito osetljivih podataka. Početkom maja prošlo je šest godina od kako je taj rok istekao i nema te uredbe, dakle postoji samo prazna proklamacija. Još davno je uočeno da se Zakon o zaštiti podataka o ličnosti mora menjati tj. doneti novi. Istakao je i na problem video nadzora, koji se često pominje, pri čemu se zaboravlja na činjenicu da u Ustavu Srbije piše da se obrada podataka o ličnosti uređuje zakonom. Video nadzor je obrada podataka o ličnosti, a mi pri tom nemamo nijedan zakon koji uređuje upotrebu video nadzora. Video nadzor ima i svrhu i smisao onda kada se koristi u meri i na način koji odgovara svrsi, ali to se mora urediti zakonom.

 Ukazao je i na oblast bezbednosti provere koji takođe nije uređen zakonom i to je ozbiljan rizik diskrecionog odlučivanja. Oblast biometrije se smatra najvažnijim prodorom u privatnost u svetu. Kod nas nema ni reči ni u jednom zakonu o obradi biometrijskih podataka. Ukazao je da je pre sedam meseci zadužio grupu saradnika da, u dogovoru sa stručnom javnošću i predstavnicima akademske zajednice, naprave model zakona i taj model je ponuđen Vladi u nameri da pomogne. Taj model je i sada na sajtu Poverenika, ali sedam meseci kasnije nema nikakvog efekta. Takav odnos prema toj oblasti je zabrinjavajuć. Napomenuo je i da ćemo se prilikom otvaranja Poglavlja 23. i 24. sa Evropskom unijom odmah suočiti sa pitanjima na koja nemamo odgovor kao npr. u pogledu rokova koje smo sami sebi utvrdili, a nikada ih nismo ispoštovali. Ono što više brine i od pregovora sa Evropskom unijom je sve veći i sve intenzivniji broj problema u ostvarivanju prava građana.

 **Predsednik Odbora** je ukazao da je vidljivo i iz ovog godišnjeg Izveštaja da mi imamo veliki broj žalbi kad je u pitanju Zakon o informacijama od javnog značaja i drastično veći broj pritužbi koji se odnosi na Zakon o zaštiti podataka. To sa jedne strane govori i o poverenju građana Republike Srbije koje imaju prema ovoj nezavisnoj instituciji, ali sa druge strane govori i o propustima, odnosno slabostima u radu onih organizacija i institucija na koje se ovaj zakon odnosi. Nažalost, to su po pravilu institucije koje su deo izvršne vlasti i javnog sektora i na osnovu ovih 225. rešenja možemo imati jasnu sliku koje su to institucije gde imamo najviše problema u vršenju i poštovanju zakona. Ukazao je da će Odbor dati podršku i kroz buduće izmene i dopune Zakona i da u slučajevima u kojima se funkcioner ogreši o zakon više neće moći penale da plaća iz budžetskih sredstava. Indikativno je da imamo institucije sistema i organizacije koje podležu pod ovaj zakon, a koje ga ne razumeju dovoljno. Sama činjenica da se gospodinu Šabiću žale i institucije sistema i ministarstva i ogranci ministarstava protiv nekih koji su takođe u sistemu javne vlasti je paradoksalna, jer imamo ljude koji ne znaju kako mogu da funkcionišu i na koji način moraju da sprovode zakon. To nepoznavanje zakona i od strane ljudi koji su ga doneli je poražavajuće i nešto je što se mora ispraviti. Što se tiče preporuka koje, kao i svake godine, Poverenik daje, Odbor će svoje zaključke predložiti Narodnoj skupštini. Istakao je važnost potrebe za izmenama i dopunama Zakona na koje je Poverenik ukazao. Ukazao je i na potrebu ratifikacije Konvencije Saveta Evrope o pristupu zvaničnim dokumentima od 18. juna 2009. godine, na koju se još uvek čeka. Odbor kroz zaključke može tražiti od Narodne skupštine da se u što hitnijem roku na dnevnom redu nađu upravo ovi pravni okviri. Istakao je i na neophodnost doslednog poštovanja zakonskih obaveza, kao i obaveza Vlade da obezbedi prinudno izvršenje rešenja. Što se tiče Izveštaja poverenika on je vrlo precizan i jasan i sa rešenjima prema institucijama i organizacijama na koje se odnosi.

 Pošto se niko od prisutnih nije javio za reč povodom poverenikovog Godišnjeg izveštaja, **predsednik** **Odbora** se još jednom zahvalio gospodinu Šabiću i gospodinu Radiću. Istakao je da Odbor ne glasa o izveštajima nezavisnih državnih organa, već o predlogu zaključaka koje će doneti na sledećoj sednici Odbora.

 **DRUGA TAČKA DNEVNOG REDA**: Razno

 **Predsednik Odbora** je podsetio da treba odrediti dva predstavnika za sastanak koji će se održati u Narodnoj skupštini Republike Srbije, koji se odnosi na posetu specijalnog izvestioca za adekvatne uslove stanovanja u Republici Srbiji. On boravi u Srbiji nekoliko dana i razgovaraće sa predstavnicima tri odbora i to Odborom za prostorno planiranje, Odborom za rad i socijalnu politiku i Odborom za ljudska i manjinska prava i ravnopravnost polova. Svi Odbori su predložili po dva predstavnika, te su ispred ovog odbora određene: Aida Ćorović i Milanka Jevtović Vukojičić.

 Predsednik je upoznao članove da je Odbor primio poziv od strane nadležnog odbora Skupštine Crne Gore da prisustvuje 7, 8. i 9. juna na Cetinjskom parlamentarnom forumu. Ove godine tema je „Žene u biznisu“ i predložio je da u ime Odbora na Forumu učestvuju Milanka Jevtović Vukojičić i Biljana Hasanović- Korać. Troškove snosi organizator.

 Sednica je zaključena u 12 časova.

SEKRETAR ODBORA PREDSEDNIK ODBORA

Rajka Vukomanović Meho Omerović